
Text rozhodnutia
Súd: Krajský súd Bratislava Spisová značka: 21CoE/54/2014 Identifikačné číslo súdneho spisu: 1610209191 Dátum vydania rozhodnutia: 24. 06. 2014 Meno a priezvisko sudcu, VSÚ: JUDr. Eugen Palášthy ECLI: ECLI:SK:KSBA:2014:1610209191.1 Uznesenie Krajský súd v Bratislave v exekučnej veci oprávneného: UNION zdravotná poisťovňa, a.s., so sídlom Bajkalská 29/A, 821 08 Bratislava, proti povinnému: L. S., nar. XX.XX.XXXX, bytom XXX XX R. XXX, štátne občianstvo SR, zastúpeného opatrovníčkou: V. Y. - pracovníčkou Okresného súdu Malacky, vedenej súdnym exekútorom: JUDr. Ing. Karol Mihal so sídlom exekútorského úradu Moyzesova 34, 040 01 Košice, pod spis. zn. Ex 2615/2010, pre vymoženie 935,42 Eur o odvolaní súdneho exekútora proti výroku o trovách exekúcie uznesenia Okresného súdu Malacky č.k. 23Er/5132/2010-11 zo dňa 01.08.2013, takto r o z h o d o l : Krajský súd v Bratislave uznesenie Okresného súdu Malacky č.k. 23Er/5132/2010-11 zo dňa 01.08.2013 v napadnutej časti potvrdzuje. Odvolací súd oprávnenému právo na náhradu trov odvolacieho konania nepriznáva. o d ô v o d n e n i e : Uznesením č.k. 23Er/5132/2010-11 zo dňa 01.08.2013 Okresný súd Malacky zastavil exekúciu podľa § 57 ods. 1 písm. b/ zákona č. 233/1995 Z.z. o súdnych exekútoroch a exekučnej činnosti (ďalej len „Ex. por.“) a zároveň zaviazal povinného na náhradu trov exekúcie súdnemu exekútorovi vo výške 59,03 Eur. O náhrade trov exekúcie rozhodol súd prvého stupňa podľa § 196, § 197, § 200 Exekučného poriadku a § 14, §15 a § 22 Vyhlášky Ministerstva spravodlivosti SR č. 288/1995 Z.z. o odmenách a náhradách súdnych exekútorov (ďalej len vyhláška). Proti výroku o trovách exekúcie tohto uznesenia sa v zákonom stanovenej lehote odvolal súdny exekútor. Bol toho názoru, že prvostupňový súd v rozpore s princípmi, na základe ktorých je založené občianske súdne konanie zaviazal na náhradu trov povinného, napriek tomu, že zastavenie exekúcie zavinil oprávnený. Povinný v žiadnom prípade nezavinil zastavenie exekúcie. Prvostupňový súd je povinný skúmať z akého dôvodu došlo k zastaveniu exekúcie. Oprávnený podal návrh na vykonanie exekúcie na základe právoplatného a vykonateľného exekučného titulu, ktorým je výkaz nedoplatkov. Oprávnený na základe predložených dôkazov sám zrušil pôvodný exekučný titul počas konania, teda po začatí exekúcie a sám podal aj návrh na zastavenie exekúcie. Oprávnený požadoval, aby súd zaviazal na úhradu trov povinného aj napriek tomu, že zrušil exekučný titul, pričom žiadal exekúciu zastaviť podľa § 57 ods. 1 písm. h/ Exekučného poriadku. Prvostupňový súd mal podľa § 203 ods. 1 Exekučného poriadku na úhradu trov exekúcie zaviazať oprávneného. Bol toho názoru, že prvostupňový súd vec nesprávne právne posúdil. Poukazoval aj na zmeňujúce uznesenie Krajského súdu v Košiciach č.k. 12CoE/72/2012-54 zo dňa 28. júna 2012. Navrhol napadnuté uznesenie súdu prvého stupňa zrušiť a vec vrátiť súdu prvého stupňa na ďalšie konanie. Krajský súd v Bratislave, ako súd odvolací (§ 10 ods. 1 O.s.p.), preskúmal uznesenie súdu prvého stupňa podľa § 212 ods. 1 O.s.p., prejednal odvolanie podľa § 214 ods. 2 O.s.p. bez nariadenia pojednávania a po oboznámení sa s obsahom spisu a dôvodmi odvolania. Podľa § 196 Ex. por., za výkon exekučnej činnosti podľa tohto zákona patrí exekútorovi odmena, náhrada hotových výdavkov a náhrada za stratu času. Ak je exekútor platiteľom dane z pridanej hodnoty podľa osobitného zákona, zvyšuje sa jeho odmena a náhrady určené podľa tohto zákona o daň z pridanej hodnoty. Podľa § 200 ods. 1 Ex. por., trovami exekúcie sú odmena exekútora, náhrada hotových výdavkov a náhrada za stratu času pri vykonaní exekúcie (§ 196). Oprávnený a exekútor majú nárok na náhradu trov potrebných na účelné vymáhanie nároku. Podľa § 203 ods. 1 Ex. por., ak dôjde k zastaveniu exekúcie zavinením oprávneného, súd mu môže uložiť nahradenie nevyhnutných trov exekúcie. V danom prípade bol dňa 28.10.2010 podaný oprávneným návrh na vykonanie exekúcie pre pohľadávku vyplývajúcu z výkazu nedoplatkov č. 0910010048 zo dňa 02.03.2010 právoplatného a vykonateľného dňa 21.03.2010. Po nahliadnutí do súdneho spisu odvolací súd zistil, že súdny exekútor dňa 03.10.2012 doručil súdu prvého stupňa podnet na zastavenie exekúcie, ktorého súčasťou bolo vyčíslenie trov exekúcie. V napadnutom uznesení súd konštatoval, že dňa 24.09.2012 oprávnený doručil súdnemu exekútorovi písomné podanie zo dňa 19.09.2012 označené ako „Oznámenie“, v ktorom oprávnený oznámil súdnemu exekútorovi, že povinný si nesplnil svoju oznamovaciu povinnosť podľa § 11 ods. 2 zákona o zdravotnom poistení. Súd zistil, že oprávnený vydal dňa 19.09.2012 upovedomenie o zrušení výkazu nedoplatkov č. 0910010048 zo dňa 02.03.2010, ktorý je exekučným titulom v uvedenom exekučnom konaní. Na náhradu trov exekúcie súd zaviazal povinného, pretože konštatoval, že návrh na vykonanie exekúcie bol podaný dôvodne. Podľa § 17a ods. 8 zák. č. 580/2004 Z.z. o zdravotnom poistení a o zmene a doplnení zákona č. 95/2002 Z.z. o poisťovníctve a o zmene a doplnení niektorých zákonov (v znení zákona č. 718/2004Z.z.), zdravotná poisťovňa môže výkaz nedoplatkov zrušiť aj z vlastného podnetu, o čom písomne upovedomí platiteľa poistného. V čase podania návrhu na vykonanie exekúcie bol výkaz nedoplatkov č. 0910010048 (vydaný dňa 02.03.2010), ktorým bolo povinnému uložené platiť poistné a úroky z omeškania v celkovej výške 935,42 Eur (28.180,44 Sk) za obdobie od 20.07.2005 do 20.10 2001 právoplatný a vykonateľný, keďže povinný nevyužil možnosť podať voči nemu námietky. Exekúcia preto začala dôvodne. Upovedomením o zrušení Výkazu nedoplatkov č. 09100010048 zo dňa 02.03.2010 oprávnený upovedomil povinného, že na základe dodatočne zistených skutočností zdravotná poisťovňa ruší výkaz nedoplatkov č. 0910010048 zo dňa 02.03.2010 v plnom rozsahu. Z upovedomenia oprávneného súd na základe toho dospel k záveru, že nie je prípustné pokračovať vo vymáhaní nároku priznaného exekučným titulom. Z tohto dôvodu súd exekúciu v celom rozsahu zastavil. V predmetnej veci je nesporné, že v čase podania návrhu na vykonanie exekúcie bol výkaz nedoplatkov č. 09100010048 zo dňa 02.03.2010 právoplatný a vykonateľný, keďže povinný nevyužil možnosť podať voči nemu námietky. Exekúcia preto začala dôvodne. Dôvodom zrušenia exekučného titulu oprávneným bolo konanie povinného, ktorý dodatočne predložil doklady preukazujúce zánik verejného zdravotného poistenia v rozhodnom období. Ak by povinný svoju oznamovaciu povinnosť vyplývajúcu z § 23 ods. 1 písm. b/ a d/ zákona o zdravotnom poistení riadne a včas splnil, nemuselo dôjsť k vydaniu exekučného titulu a následne ani k začatiu exekučného konania. Odvolací súd je toho názoru, že oprávnenému v danom prípade nemožno pripísať procesné zavinenie na zastavení exekúcie, a preto oprávnenému nemožno uložiť povinnosť nahradiť trovy exekúcie podľa § 203 ods. 1 Exekučného poriadku. Túto povinnosť súd správne uložil povinnému aplikujúc základné pravidlo o náhrade trov exekúcie vyjadrenej v ustanovení § 197 Exekučného poriadku, v zmysle ktorého trovy exekúcie zásadne uhrádza povinný. Preto odvolací súd napadnuté uznesenie súdu prvého stupňa podľa § 219 ods. 1 a 2 O.s.p. ako vecne správne potvrdil. O trovách odvolacieho konania odvolací súd rozhodol podľa § 224 ods. 1 v spojení s § 142 ods. 1 O.s.p., oprávnenému však právo na ich náhradu nepriznal, pretože mu žiadne nevznikli. Trovy exekúcie Toto uznesenie bolo členmi senátu prijaté pomerom hlasov 3:0 (§ 3 ods. 9 druhá veta zákona č. 757/2004 Z.z. v znení neskorších predpisov). Poučenie: Proti tomuto uzneseniu odvolanie nie je prípustné.

